*PRIJEDLOG*

Na temelju članka 20. i članka 42. stavak 1. Zakona o lokalnim porezima („Narodne novine“ broj 115/16, 101/17, 114/22, 114/23 i 152/24), te članka 31. Statuta Općine Šodolovci („Službeni glasnik Općine Šodolovci“ broj 2/21) Općinsko vijeće Općine Šodolovci na 25. sjednici održanoj \_\_\_\_. veljače 2025. godine donijelo je

**ODLUKU**

**o izmjenama i dopunama Odluke**

**o lokalnim porezima Općine Šodolovci**

Članak 1.

U Odluci o lokalnim porezima Općine Šodolovci („službeni glasnik općine Šodolovci“ broj 1/23 i 3/24) članak 2. stavak 1. točka 2. mijenja se i glasi:

„2. Porez na nekretnine“.

Članak 2.

U poglavlju II. VRSTE POREZA naziv Odjeljka 2. iznad članka 6. mijenja se i glasi:

„2) Porez na nekretnine“

Članak 3.

Članak 6. mijenja se i glasi:

„Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovog članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novo izgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Nekretninom se smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.“.

Članak 4.

Članak 7. mijenja se i glasi:

„Porez na nekretnine ne plaća se na nekretnine:

1. koje služe za stalno stanovanje
2. koje se iznajmljuju na temelju ugovora o najmu za stalno stanovanje
3. javne namjene i nekretnine namijenjene institucionalnom smještaju osoba
4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci
5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci
6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor
7. u slučajevima kada se iz svih okolnosti može utvrditi da je onemogućena stambena namjena nekretnine
8. u vlasništvu Općine Šodolovci koje se nalaze isključivo na teritoriju Općine Šodolovci
9. koje domaćinu određenom prema propisu kojim se uređuje ugostiteljska djelatnost služe za stalno stanovanje.“.

Članak 5.

Članak 8. mijenja se i glasi:

„Porez na nekretnine plaća se godišnje u iznosu od 1,00 eura/m² korisne površine nekretnine.“.

Članak 6.

Članak 9. mijenja se i glasi:

„Porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.“.

Članak 7.

Članak 10. mijenja se i glasi:

„Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta oslobođenja od plaćanja poreza na nekretnine.“.

Članak 8.

U članku 17. stavak 1. riječi „poreza na kuće za odmor“ zamjenjuju se riječima „poreza na nekretnine“.

Članak 9.

Ova Odluka objavit će se u „Službenom glasniku Općine Šodolovci“ i stupa na snagu osmog dana od dana objave.

KLASA: 410-01/25-01/1

URBROJ: 2158-36-01-25-1

Šodolovci, \_\_\_\_\_\_. veljače 2025.

PREDSJEDNIK OPĆINSKOG VIJEĆA:

Lazar Telenta